ওয়েব ডেস্ক : দুর্বল হচ্ছে নিবেদিতা সেতু। বালি ব্রিজের পাশে হাওড়া ও কলকাতাকে যুক্ত করা এই সেতুর ৪ নং পিলার বেশ ক্ষতিগ্রস্ত। বিশেষজ্ঞদের ধারণা, গঙ্গার তলার মাটি কোনওভাবে আলগা হচ্ছে। গত দুমাস ধরে বালির বস্তা, বোল্ডার ফেলে সেতুকে শক্তপোক্ত করার চেষ্টা চলছে। কিন্তু, এখনও সেভাবে সাফল্য মেলেনি। আশঙ্কা করা হচ্ছে, কোনও কারণে গঙ্গার নিচের মাটি আলগা হয়েই এমন পরিস্থিতি। কাজ চলছে দিনরাত। ৬০ জন শ্রমিক মিলে ক্রমান্বয়ে ফেলে চলেছেন বোল্ডার। পরিস্থিতি প্রতি মুহূর্তে সরেজমিনে খতিয়ে দেখছেন ইঞ্জিনিয়ররা। পিলার সংলগ্ন জায়গায় তৈরি করা হয়েছে অস্থায়ী জেটি। সড়কপথে বোল্ডার এনে তা লঞ্চে করে নিয়ে আসা হচ্ছে জেটিতে। লোহার পাইপ ও দড়ি দিয়ে তৈরি করা হয়েছে খাঁচা। এরপর ভাটার সময় সেই খাঁচায় করে নামানো হচ্ছে বোল্ডার।